সহিংসতার মাঝেই সম্পন্ন আফগান নির্বাচন | বিশ্ব | DW | 18.09.2010
সহিংসতার মাঝেই সম্পন্ন আফগান নির্বাচন
আফগানিস্তানে সংসদ নির্বাচনের দিনে একাধিক সহিংসতায় কয়েক বেসামরিক নাগরিক প্রাণ হারিয়েছে৷ আহতও কম নয়৷ নিরাপত্তার কারণে বেশকিছু কেন্দ্রে ভোটগ্রহণ বন্ধ ছিল৷ জালভোটের আধিক্যের কথাও জানিয়েছেন পর্যবেক্ষকরা৷
নিরাপত্তায় নিয়োজিত ৬৩ হাজার সেনা এবং ৫২ হাজার পুলিশ
নির্বাচনের দিনে নিরাপত্তা পরিস্থিতি
সংসদ নির্বাচনের দিনে আফগানিস্তানের অনেক এলাকাতে জঙ্গি হামলার খবর শোনা গেছে৷ সেদেশের উত্তরাঞ্চলের শহর টাখারে জঙ্গি হানায় প্রাণ হারিয়েছে দু'জন৷ বাল্খে রাস্তার পাশে পেতে রাখা বোমায় প্রাণ দিয়েছে তিন সাধারণ নাগরিক, আহত আরও চারজন৷ বাঘলান প্রদেশে রকেট হামলায় নিহত হয়েছে এক বেসামরিক নাগরিক, আহত হয়েছে পাঁচজন৷ তবে, বাঘলানে আরো হামলার খবর দিয়েছে বার্তাসংস্থা রয়টার্স৷ বাঘলানের একটি নিরাপত্তা চৌকিতে তালেবানের হামলায় নিহত হয়েছে কমপক্ষে সাতজন৷ কুন্দুসে নির্বাচনের দিনে একাধিক সংঘর্ষে আহত ১৬ নিরাপত্তা কর্মী৷
এক হাজার ভোটকেন্দ্র বন্ধ
ছয় হাজার ভোটকেন্দ্রের মধ্যে এক হাজারই বন্ধ ছিল নিরাপত্তার কারণে৷ তবে, ভোটারদের নিরাপত্তায় কিন্তু নিয়োজিত ছিল ৬৩ হাজার সেনা এবং ৫২ হাজার পুলিশ৷ শনিবার সকালে কাবুলের একটি কেন্দ্রে ভোট দিতে যান প্রেসিডেন্ট হামিদ কারজাই৷ এসময় তিনি ভয়ভীতি উপেক্ষা করে সাধারণ আফগানদেরকে ভোটকেন্দ্রে উপস্থিত হবার আহ্বান জানান৷ শনিবার দুপুরের মধ্যেই ৩২ শতাংশ ভোট গ্রহণ সম্পন্ন হয়েছে বলে দাবি সেদেশের নির্বাচন কমিশনের৷ তবে বার্তাসংস্থাগুলোর খবরে জানা যাচ্ছে, ভোটকেন্দ্রে ভোটারদের উপস্থিতি খুব বেশি ছিলনা৷
জালভোট
নির্বাচন পর্যবেক্ষক এবং নির্বাচনে অংশ নেয়া প্রার্থীরা চিন্তিত জালভোট নিয়ে৷ নির্বাচনের আগে আফগানিস্তানের বিভিন্ন এলাকায় লাখ লাখ জাল ভোটিং কার্ড বিক্রি করা হয়েছে৷ এসব কার্ড পাকিস্তানে ছাপানো হয়েছে বলেও খবর৷ তাই, এই নির্বাচনের গ্রহণযোগ্যতা নিয়ে ইতিমধ্যেই প্রশ্ন উঠতে শুরু করেছে৷
ফলাফল অক্টোবরে
আফগান সংসদের নিম্নকক্ষের ২৪৯টি আসনে ভোটগ্রহণ সম্পন্ন হয়েছে শনিবার৷ আগামী মাসের শুরুর দিকে প্রাথমিক ফলাফল প্রকাশ হতে পারে৷ অক্টোবরের শেষ নাগাদ জানা যাবে নির্বাচনের আনুষ্ঠানিক ফলাফল৷ তবে, কিছুটা দেরিও হতে পারে বলে জানা যাচ্ছে৷ কেননা, নির্বাচন সংশ্লিষ্ট হাজার হাজার অভিযোগ মূল্যায়নে সময়ক্ষেপণের আশঙ্কা রয়েছে৷
কি-ওয়ার্ডস আফগান নির্বাচন, সংসদ, সহিংসতা, নিহত, আহত
পার্মালিংক http://p.dw.com/p/PFf7
ইউটিউবের প্রধান কার্যালয়ে হামলা 04.04.2018